พลังประชารัฐ ปราศรัยใหญ่ชัยนาท ชี้ หมดเวลาลองผิดลองถูก ลุย ขายนโยบาย
อุตตม ชี้ประเทศหมดเวลาลองผิดลองถูก พลังประชารัฐ ขายนโยบาย เพิ่มบัตรคนจน พักหนี้กองทุนหมู่บ้าน มารดาประชารัฐ ดูแลตั้งแต่เกิดจน 6 ปี รับเงินรวม 1.8 แสนบาท  ด้าน สมศักดิ์ แนะเลิกฟังวาทกรรมเป๋าตุงเป๋าแฟบ ,พรรคพลังประชารัฐ ปิดสนามกีฬากลางจังหวัดชัยนาท หรือ เขาพลอง สเตเดี้ยม จัดปราศรัยใหญ่ โดยมีประชาชนเข้าร่วมรับฟังการปราศรัยกว่า 5,000 คน โดย นายอุตตม สาวนายน หัวหน้าพรรค กล่าวว่า พวกเราพลังประชารัฐ เป็นพลังที่มาจากทุกภาคส่วน มีคนมากประสบการณ์ คนรุ่นใหม่ไฟแรง มาร่วมกันอาสาทำงานให้ประเทศ อีก 31 วัน พวกเราจะเข้าคูหากาเบอร์เลือกตั้ง เป็นการเลือกตั้งที่สำคัญที่สุดของประเทศไทย มีความสำคัญเพราะว่าพวกเราเดินเข้าคูหาชี้ชะตาประเทศไทย เราจะเลือกเดินในเส้นทางปัญหาเดิมๆ หรือจะเดินบนเส้นทางใหม่ด้วยกัน เราเกิดได้ 3-4 เดือน แต่มาขอโอกาสว่า พรรคพลังประชารัฐ ที่เป็นพรรคใหม่ที่แตกต่างจากคนอื่น ขออาสาทำงานให้ทุกคน เรามีของใหม่มานำเสนอ โดยเรามีความพร้อมทั้ง 3 ด้าน เรามีคน มีนโยบาย และผู้นำ โดยเฉพาะผู้นำที่ต้องสามารถรักษาความสงบสุขให้กับพวกเราได้ ต้องนำพาประเทศก้าวหน้า สร้างความสงบสุขให้กับพวกเรา นั่นก็คือ พลเอกประยุทธ์ จันทร์โอชา นายกรัฐมนตรี หรือ ลุงตู่ ที่วันนี้ไม่มีใครเหมาะสมกว่าลุงตู่ ประเทศต้องสงบ ผู้นำต้องมีวิสัยทัศน์ เรามาเสนอตัวแก้ไขปัญหา ขอพูดให้ตรงจุดเลยว่า ประเทศมีปัญหาสั่งสมเยอะมาก เราต้องแก้ปัญหาเรื่องความเหลื่อมล้ำ ทำให้คนมีคุณภาพชีวิตที่ดีขึ้น และเราอาสาเข้ามาช่วยสร้างความเข้มแข็งเศรษฐกิจฐานราก,นายอุตตม กล่าวอีกว่า นโยบายของเรา ต้องหาบัตรประชารัฐให้ครบทุกคน ขณะที่บัตรประชารัฐ ชื่อก็บอกแล้วว่า ประชารัฐ คือ รัฐทำเพื่อประชาชน ต้องหาให้ครบทุกคน คนไทยต้องได้รับกันอย่างทั่วถึง พรรคจะเพิ่มบัตรเหล่านี้ ด้วยเหตุผลที่ว่า เราต้องดูแลกันให้ทั่วถึง และต้องเพิ่มให้อีก นอกจากนั้น เราจะพักหนี้กองทุนหมู่บ้าน 3 ปี และเรายังเดินหน้าทำโครงการมารดาประชารัฐ ดูแลคุณแม่ก่อนคลอดเดือนละ 3,000 บาท จากนั้นให้เงินค่าคลอดอีก 10,000 บาท และดูแลต่อเนื่องตั้งแต่คลอดจนถึงเด็กอายุ 6 ปี อีกเดือนละ 2,000 บาท รวมแล้ว มารดาประชารัฐจะได้รับการดูแลรวม 180,000 บาทต่อคน ส่วนนโยบายด้านการเกษตร จะเน้นเดินหน้าทำเกษตรประชารัฐ ตามหลักการ 3 ลด 3 เพิ่ม ปรับเปลี่ยนปรับปรุงเศรษฐกิจฐานรากของประเทศ จะเป็นนโยบายที่ทำให้ชาวนามีความเข้มแข็ง ไม่ได้พึ่งพารัฐทุกปี แนวทางของเราจะทำให้คนไทยเข้มแข็ง,นายอุตตม กล่าวทิ้งท้ายว่า อีก 31 วันเข้าสู่การเลือกตั้ง อยากเรียนประชาชน วันนี้หมดเวลาแล้วที่จะเดินในทางเดิม หมดเวลาแล้วที่จะลองผิดลองถูก หมดเวลาขายฝัน เชื่อในฝัน ประเทศไทยไม่มีเวลาอย่างนั้นอีกแล้ว พลังประชารัฐมีแนวทางที่จะทำให้ประเทศมีความก้าวหน้า มีความสงบ มีความสุขอย่างแท้จริง ครอบคลุมและทั่วถึง,ขณะที่ นายสนธิรัตน์ สนธิจิรวงศ์ เลขาธิการพรรค กล่าวว่า วันนี้เป็นวันที่ยิ่งใหญ่ของชาวชัยนาท พลังประชารัฐแทบไม่ต้องหาเสียง เพราะ ส.ส.ต้องชื่อ นายอนุชา นาคาศัย และ นายมณเฑียร สงฆ์ประชา จากนี้ประเทศจะเดินไปข้างหน้า ไม่ต้องรบกัน ขอให้ทุกคนช่วยกัน เราเชื่อมั่นว่าผู้สมัครของเรา เป็น ส.ส.ที่ดีที่สุดของคนชัยนาท ส่วนนโยบายเกษตรกร เราจะทำให้ข้าวราคาขึ้นเป็นหมื่นบาท คนชัยนาทต้องรวย เพราะคนชัยนาทปลูกข้าวเลี้ยงคนทั้งประเทศ,นายสนธิรัตน์ กล่าวอีกว่า เลือกตั้งครั้งนี้ อย่ากาแค่ชนะ แต่เราอยากได้ทุกคะแนนของคนชัยนาท เพราะทุกกากบาทจะช่วยเปลี่ยนประเทศชาติ เพราะจะแถมลุงตู่ให้อีกหนึ่งคน ขอให้เลือกผู้สมัคร ส.ส. ทั้ง 2 เขต ให้ชนะการเลือกตั้งคนละ 100,000 คะแนน เชื่อว่าเราจะได้ลุงตู่เป็นนายกรัฐมนตรี,ด้าน นายสมศักดิ์ เทพสุทิน ประธานคณะกรรมการเฉพาะกิจในการรณรงค์หาเสียงเลือกตั้ง กล่าวว่า เลือกพลังประชารัฐ ต้องเป็นรัฐบาล ไม่เอาฝ่ายค้าน เราเป็นพรรคการเมืองสายกลาง ส่วนพรรคอื่นมีแนวโน้มที่ไม่ใช่ทางสายกลางในการจัดตั้งรัฐบาล หากเราได้คะแนนเสียงเกินกึ่งหนึ่งจะจัดตั้งรัฐบาลได้โดยพรรคเดียว แต่ถ้าเสียงเราไม่พอ เราสามารถรวมกับพรรคอื่นได้เป็นส่วนใหญ่ ไม่ได้รังเกียจพรรคการเมืองอื่นใด เพราะเราคือ ทางสายกลาง บางคนบอกว่า รัฐบาลพลเอกประยุทธ์ มีปัญหาด้านเศรษฐกิจ แต่อยากชวนย้อนไปดูตั้งแต่ปี 2553-2557 บ้านเมืองมีแต่ม็อบ มีแต่คนออกมาเดินขบวน ประชาชนได้แต่ภาวนาเมื่อไรจะยุติการชุมนุม จนได้พลเอกประยุทธ์ จันทร์โอชา เข้ามาแก้ปัญหา เขาเข้ามาโดยไม่ได้ตั้งใจจะเป็นรัฐบาล แต่ความวุ่นวายมีขึ้น ในช่วงที่มีม๊อบอยู่ คนไม่เคยมองเรื่องเศรษฐกิจ เพราะเรากลุ้มใจว่า บ้านเมืองวุ่นวาย แต่หลังจากพลเอกประยุทธ์ เข้ามา มีวาทกรรมจากพรรคการเมืองอื่น มีคนพูดว่า เป๋าตุง เป๋าแฟบ ทั้งที่ปี 2553-2557 มีนักท่องเที่ยวแค่ 10 กว่าล้านคน แต่ตอนนี้มีคนมาเที่ยวไทย 40 กว่าล้านคน,นายสมศักดิ์ กล่าวถึง นโยบายข้าวว่า เราจะช่วยค่าเกี่ยวข้อง 2,000 ต่อไร่ เท่ากับว่ารัฐบาลจะช่วยซื้อข้าวทางอ้อมกิโลกรัมละ 3.33 บาท วันนี้ชาวนาขายข้าวได้จริงกิโลกรัมละ 6.5 - 7 บาท รวมแล้วเราได้ราคาข้าวกิโลกรัมละ 10.33 บาท หรือตันละ 10,000 กว่าบาท นอกจากนั้น ยังไม่ได้บวกค่าเก็บชะลอขายอีกตันละ 1,500 บาท ก็ได้รับเงินเพิ่มอีก และขยายสิทธิประโยชน์จาก 12 ไร่เป็น 20 ไร่ นอกจากนั้น ยังพักหนี้กองทุนหมู่บ้าน และเพิ่มกองทุนเกษตรประชารัฐให้ประชาชนนำเงินไปประกอบอาชีพอื่น เช่น โคบาลประชารัฐ ขณะที่บุคลากรคนชัยนาท ส่วนตัวมองว่ามีศักยภาพสูง และถ้าตัวเองเป็นหัวหน้าพรรค จะประกาศให้ชัดกันไปเลยว่า นายมณเฑียร และ นายอนุชา จะได้เป็นรัฐมนตรี,ส่วนนายพุทธิพงษ์ ปุณณกันต์ กรรมการบริหารพรรค กล่าวว่า วันนี้ไม่ได้มาเล่นๆ ได้ยินข่าวแว่วมา พลังประชารัฐมาชัยนาท มีบางพรรคนั่งนิ่งไม่ได้ พรุ่งนี้จะมาชัยนาท เดี๋ยวต้องรอดูกัน พรุ่งนี้กับวันนี้ ของใครมันจะเยอะกว่ากัน วันนี้ขอพูดถึง พ.ร.บ.ข้าว ที่มีปัญหาอยู่ มีอยู่แค่ 2 มาตราเท่านั้น คือ มาตรา 20 ที่ระบุว่า คนซื้อรับข้าวเปลือกต้องมีใบรับส่งข้าวไปให้กรมการค้า มาตรา 27 บอกว่าคนปลูกข้าวก่อนขาย ต้องไประบุด้วยว่าพันธุ์อะไร คนที่กังวลที่สุด ไม่ใช่ใครที่ไหน แต่เป็น นายอนุชา นาคาศัย เพราะเชื่อว่ากฎหมายเหล่านี้ยังไม่มีความพร้อมกับประเทศ และวันนี้ขอยืนยันว่าแกนนำพรรคทุกคนยืนยันเสียงตรงกัน ถ้าเลือกเราได้เป็นผู้แทนราษฎร เราจะยกเลิกมาตรา 20 และชะลอการใช้มาตรา 27 เพราะยังไม่ถึงเวลา ยังไมต้องเอา ส่วนตัวไปคุยกับเจ้าหน้าที่กรมข้าว ก็พบว่าสิ่งเหล่านี้ทำไม่ได้จริง วันนี้ชาวนาทำงานเหน็ดเหนื่อย แล้วให้ไปลงทะเบียนทั้งที่ยังไม่พร้อม จะให้ทำนาเสร็จ เอาข้าวไปขาย และชาวนาติดคุกอีก เงินก็ไม่ได้ ทำแบบนี้ใครจะเอา พลังประชารัฐไม่เอาแน่นอน,นายพุทธิพงษ์ วันนี้เราฟังเสียงประชาชนทุกคน อยู่กับดิน ทุกนโยบายทำจริง ทำได้ ทำทันที ไม่เหมือนบางพรรคจะบอกประชาชนไปดวงจันทร์ ส่วนบัตรสวัสดิการแห่งรัฐ มีคนพูดจาโจมตีว่ามันไม่ดี ถ้าแน่จริงขอให้ประกาศไปเลยว่าจะยกเลิกบัตรสวัสดิการแห่งรัฐ แต่พลังประชารัฐบอกว่า 14.5 ล้านคนที่ได้รับบัตร คือคนเดือดร้อน เรื่องนี้ทำดี เราจะทำต่อ บางพรรคการเมืองเริ่มรู้ตัว สู้ไม่ได้ ก็เริ่มเกทับ ขอให้ทุกคนตั้งสติ บางคนพูดเอามัน มันพูดได้ แต่ต้องทำให้ได้จริงด้วย แต่พลังประชารัฐมั่นใจ รัฐบาลชุดนี้โดยการนำของพลเอกประยุทธ์ เขาทำได้จริง พรรคพลังประชารัฐถึงคิดว่า คนที่จะเดินหน้าประเทศไทยต่อไป คือคนทำจริง คนไม่หลอกประชาชน ถึงต้องสนับสนุนพลเอกประยุทธ์ เป็นนายกรัฐมนตรีต่อไป
อุตตม ชี้ประเทศหมดเวลาลองผิดลองถูก พลังประชารัฐ ขายนโยบาย เพิ่มบัตรคนจน พักหนี้กองทุนหมู่บ้าน มารดาประชารัฐ ดูแลตั้งแต่เกิดจน 6 ปี รับเงินรวม 1.8 แสนบาท  ด้าน สมศักดิ์ แนะเลิกฟังวาทกรรม
เลือกตั้ง62,พลังประชารัฐ,พ.ร.บ.ข้าว,บัตรคนจน,มารดาประชารัฐ,เลือกตั้ง